Az 1956-os forradalom és szabadságharc 60. évfordulóján iskolai megemlékezést szervezünk, melyben az osztályok különböző feladatokat oldanak meg. Nincs előzetes feladat, de lehet – és érdemes is – előre egy kicsit tájékozódni. Ehhez adunk segítséget:

1. linkajánlót

2. egy korabeli forrást, amelyhez feladat fog kapcsolódni.

1. Linkajánló:

<http://mecsekilathatatlanok.hu/tortenet.html>

<http://www.bama.hu/baranya/kozelet/kik-voltak-mit-akartak-a-mecseki-lathatatlanok-407640>

<http://www.pecsinapilap.hu/cikk/Mecseki_lathatatlanok__harcaik_helyszinen_kaphatnak_uj_emlektablat_Pecs____56-os_hosei/175968>

<http://www.pecsma.hu/pecs-aktual/fellapoztuk-az-56-os-pecsi-partizanvezer-naplojat/>

<http://www.pecsma.hu/pecs-aktual/a-pecsi-harcosok-akik-megleckeztettek-a-szovjet-pufajkasokat/>

<http://www.pecsma.hu/pecs-aktual/kepregeny-keszul-a-mecseki-lathatatlanokrol/>

<http://hetedhethatar.hu/hethatar/?p=31989>

2.

*A pécsi forradalmi eseményeket közvetlenül kiváltó esemény az 1956. október 22-én, a Pécsi Egyetemen lezajlott Diákparlament, ahol határozatot hoztak a DISZ-ből való kilépésről és a MEFESZHEZ való csatlakozásról.*

Határozat

Mi a Pécsi Egyetem hallgatói, pedagógiai főiskolások, orvostanhallgatók és jogászok egy emberként csatlakozunk az alábbi határozatokhoz: csatlakozunk a MEFESZ[[1]](#footnote-1)-hez, a DISZ[[2]](#footnote-2)-től független egyetemista szervezethez.

1. Követeljük, hogy az alábbi pontokat azonnal hozzák nyilvánosságra.
2. Reális tájékoztatást követelünk az országos gazdasági és politikai kérdésekben.
3. Követeljük a szocialista törvényesség megtartását és a halálbüntetés eltörlését, – politikai bűncselekmények esetén.
4. Követeljük Rákosinak, Farkasnak és társainak, mint a törvényesség megsértőinek, az ország vezetésében történt hibák elkövetőinek bíróság elé állítását, - nyílt tárgyalást.
5. Követeljük a Párt[[3]](#footnote-3) és az állami szervek vezetőinek átvizsgálását abból a szempontból, hogy a múltban elkövetett hibák és törvénysértések okozói, akik nem tudják leküzdeni a múlt hibáit, azonnal kikerüljenek a vezetésből. A Pécsi Egyetem vezetőinek köréből Sz. Gy.-né, T. J., L. M., K. S., K. F., G. J., K. M. és E. J. azonnali eltávolítását.
6. Követeljük Nagy Imrét a Párt Központi Vezetőségébe és a Kormányba.
7. Szabad és demokratikus választásokat követelünk.
8. Távolítsák el a személyi kultusz maradványait: a meglévő Sztálin szobrokat és változtassák meg az élő emberekről elnevezett utcák, városok nevét.
9. Követeljük az idegen csapatok kivonását, társadalmi ellenőrzés mellett.
10. Követeljük hadifoglyaink azonnali hazabocsájtását, gondoskodást a hadi özvegyekről és hadi árvákról.
11. Szakembereket követelünk a megfelelő helyekre.
12. Vizsgálják felül az összes kereskedelmi és egyéb szerződéseket, hogy azok nemzeti érdekeinknek megfeleljenek.
13. Hozzák nyilvánosságra a magyar uránra vonatkozó szerződéseket és adatokat, adják az urán telepeket magyar kézbe.
14. Követeljük a magyar munkásság számára a kétoldalú kollektív szerződést.
15. Vizsgálják felül a begyűjtési[[4]](#footnote-4) és adózási rendszert, csökkentsék a begyűjtési és adóterheket. Adják a gépállomások gépeit a termelőszövetkezeteknek[[5]](#footnote-5), amelyek ellátják az egyéni gazdaságok szükségleteit is.
16. Követeljük a káderapparátus[[6]](#footnote-6) és titkos feljegyzések megszüntetését, személyekkel kapcsolatban.
17. Március 15.-e és okt. 6.-a legyen a legnagyobb nemzeti ünnepünk.
18. Követeljük címerünk megváltoztatását oly módon, hogy kifejezze népünk haladó hagyományait és a szocializmus építését.
19. Követeljük, hogy vizsgálják felül az összes politikai pert.
20. Követeljük, hogy az itt elmondottakért senkit felelősségre ne vonhassanak semmilyen módon. […]

(Pécs ezer éve, Pécs Története Alapítvány, 1996. 303-304. o.)

1. MEFESZ: Magyar Egyetemisták és Főiskolások Szövetsége; 1956. október 16-án jött létre, amikor a szegedi egyetemisták kiváltak a hivatalos kommunista ifjúsági szervezetből, a DISZ-ből. [↑](#footnote-ref-1)
2. DISZ: Dolgozó Ifjúság Szövetsége; az egyetlen, kommunista ifjúsági szervezet, mely a 14-26 év közötti fiatalokat tömörítette. [↑](#footnote-ref-2)
3. Párt: az egyetlen, kommunista ideológiát követő párt, a Magyar Dolgozók Pártja (MDP) [↑](#footnote-ref-3)
4. Begyűjtési rendszer (vagy beszolgáltatási rendszer): a paraszti magángazdaságok számára a mezőgazdasági termények és termékek kötelező beszolgáltatása az államnak. A beszolgáltatott terményekért jelképes, az önköltséget sem fedező árat fizettek, ezzel a mezőgazdaságban keletkező jövedelem nagy részét elvonták, és a nehézipar fejlesztésére fordították. Nem volt tekintettel az évi terméseredményre, akkor is végrehajtották, ha a család fejadagját vagy a jövő évi vetőmagot vitték el. A beszolgáltatási kötelezettség elmulasztását szigorúan büntették, 1955-ig kb. 200 ezer parasztot ítéltek el emiatt. [↑](#footnote-ref-4)
5. Termelőszövetkezetek: A magán parasztgazdákat adminisztratív eszközökkel (pl. begyűjtés stb.) kényszerítették a belépésre (föld, eszközök, állatok közösbe adása). [↑](#footnote-ref-5)
6. Káderapparátus: a káder általában a kommunista párt által kiemelt fiatal (szak)munkás vagy paraszti származású fiatal, aki nem a tanult hivatását gyakorolja, hanem politikai meggyőződésénél fogva a kommunista párt bürokráciájában, a pártapparátusban dolgozik oly módon, hogy léte és megélhetése is a párttól függ. [↑](#footnote-ref-6)